Szempontok a különböző típusú hozzászólásokhoz
A Pszichoterápia szerkesztősége örömmel tapasztalja, hogy a szakmai közélet élénkülésével egyidejűleg lapunkban is szaporodnak a hozzászólások, viták, reflexiók, beszámolók, témafelvetések. Előfordul, hogy a szakmai közéletbe tartozó anyagok torlódnak, s nem tudjuk azonnal megjelentetni azokat. Ide egyaránt tartoznak a szerkesztőség által kezdeményezett írások és a laphoz beérkezett különböző típusú hozzászólások.

Ez számos szerkesztési kérdést hozott magával, amit igyekszünk egységes rendszerbe foglalni. Erről szeretnénk a következőkben tájékoztatni a szerzőket, leendő szerzőket, olvasóinkat, konferencia-látogatóinkat, a szélesebb szakmát.

Általános szempontunk, hogy az ide tartozó műfajokban a szerző személyes véleményét, álláspontját várjuk és bátorítjuk. A szerkesztőséghez küldött írásokat megjelentetésre szántként kezeljük. Ezért fontosnak tartjuk, hogy a szerző a szerkesztőségnek küldje meg az anyagot. Ne küldje el azt előzetes véleményezésre a vitában, hozzászólásban stb. érintettnek – ahogy például egy konferenciai hozzászólást is egyszerre hallja a publikum és az előadó.

Bízza a szerkesztő megfontolására, hogy mikor, milyen menetben, milyen kéréssel vonja be az érintettet (például egyidejű válaszlehetőségével vagy – egy hosszabb vita során – lezáró, összefoglaló válasz lehetőségével).
A felsorolt műfajokat csak technikailag szerkesztjük, a tartalom a szerző felelőssége.

a) Vitaindítóval kezdett viták
A vitaindító lehet vitára beküldött javaslat; olyan írás, állásfoglalás, amelyet a szerkesztőség a széles szakmát érintőnek, vitára alkalmasnak gondol; szerkesztőség által kiemelt kérdés. A vitát egy szerkesztő gondozza. Terjedelme 2-5000 karakter.
A vitához – többnyire induláskor – a szerkesztőség előre felkér néhány hozzászólót. Ilyenkor közöljük, hogy a felkérést milyen megfontolással (terület, szakmai helyzet stb.) tettük, s hogy milyen kérdéseket fogalmaztunk meg a felkért hozzászólók felé. A vitához a felkérteken túl nagyon szívesen várunk és fogadunk további hozzászólókat. A hozzászólásban jelenjen meg a szerző személyes véleménye, tapasztalata, elgondolása; kapcsolódjon a vitaindítóban felvetett kérdésekhez. Ne használjon irodalmi hivatkozásokat; ha más szerzők elgondolására utal, azt is a saját véleményéhez kapcsoltan tegye, kerülve a tekintélyelvűséget. A hozzászólások terjedelme 500-3000 karakter.

b) Tanulmányhoz írt hozzászólás
Az ilyen típusú hozzászólások a lapban megjelent tanulmányhoz fűzött kiegészítések, esetleg kritikai észrevételek. Tekintettel arra, hogy ezen írásokban a személyes vélemény, tapasztalat mellett szakma-elméleti szempontok is hangsúlyosan vannak jelen, szükséges lehet az irodalmi hivatkozások szerepeltetése. Kérjük a szerzőket, hogy maximum 5 hivatkozást szerepeltessenek írásukban, melyek mondanivalójuk alátámasztásának fontos kiegészítői. A szerkesztőség ezen írásokat is közlésre szántként kezeli és kéri a szerzőket, bízzák a szerkesztőre, hogy az írásukban megszólított tanulmányszerzőt milyen menetben vonja be a válaszadásba. Terjedelmük 5-9000 karakter.
c) Körkérdések

Általában a szerkesztőség által megfogalmazott szakmai gyakorlati, szervezési kérdések, amivel a téma érintettjeinek teljes körét vagy reprezentánsait keressük meg – így gyakran a szakegyesületeket, egyetemi szervezeteket. 
Szerkezetében ide sorolható az etikai példa sorozat is, amikor különböző helyzetű szakembereket kérünk fel válaszolásra.

Bár a körkérdések a válaszokkal önmagukban komplettek, hozzájuk is szívesen várunk hozzászólást, reflexiót, amit így egy későbbi számban közlünk. A hozzászólások terjedelme 500-3000 karakter.

d) Beszámolók

Elsősorban szakmai konferenciákról, eseményekről várunk beszámolókat. Egy beszámoló vonatkozhat az egész eseményre, de szólhat annak egy részéről is. A szerző gondoljon arra, hogy egyszerre olvassák a beszámolóját olyanok, akik jelen voltak a rendezvényen, és olyanok, akik nem voltak ott, s akik számára akár teljesen ismeretlen, idegen a terület. A beszámoló legyen ezért informatív, ugyanakkor személyes, olvasmányos, s tükrözze vissza a szerző értékelését a rendezvényről. Egy rendezvényről befogadunk több beszámolót is, ha azok nem egymást ismétlik. Előnyös, ha a szerző kerüli a formális hálálkodást, s a tekintélyeket is a bemutatott teljesítmény alapján kezeli.
A beszámoló terjedelme 1500-4000 karakter.

e) Interjúk

Többnyire a szakma elismert képviselőinek munkásságát, kurrens kérdések feltárását, szakegyesületek működésének bemutatását, a hazai szakmai protokollokban újnak számító munkamódok bemutatását célzó műfaj. Általában a szerkesztőség tagjai készítik, előzetes szerkesztőségi egyeztetést követően. Az interjúk szövegén utólag nem változtatunk, az interjúban elhangzottak kerülnek – technikai – szerkesztésre. Az interjúk terjedelme 6-15000 karakter.
A Szerkesztőség
